TIEDOTUSVÄLINEILLE 17.2.2009
Vapaa julkaistavaksi

Hyvä toimittaja,

Tennispalatsin uusi elämä museo- ja elokuvakeskuksena täyttää alkuvuodesta 2009 kymmenen vuotta. Tennispalatsista on tullut kaupunkilaisille paikka viettää vapaa-aikaa ja tutustua kulttuuriin, kun elokuvateattereiden ja ravintoloiden sijainti saman katon alla on madaltanut kynnystä astua sisälle myös museoihin. 

Kulttuurien museolla on ilo esitellä 10-vuotisjuhlanäyttelynään valokuvataiteilija Magi Viljasen teoksista koostuva näyttely RAM RAM LUDIA – HYVÄSTI KYLÄNI. Kulttuurien museo ei esittele vain kadonneita kansoja ja salaperäisiä aarteita, vaan myös elävää nykypäivää, johon menneisyys kiehtovalla tavalla yhdistyy. 

Tervetuloa RAM RAM LUDIA -näyttelyn tiedotustilaisuuteen Kulttuurien museoon Tennispalatsiin torstaina 26.2.2009 klo 14.00.

Näyttely avautuu yleisölle perjantaina 27.2.2009 ja on avoinna 3.1.2010 asti

Ludia, Intia

Juhlanäyttely RAM RAM LUDIA kertoo intialaisesta Ludian aavikkokylästä, jonka vaiheita valokuvataiteilija Magi Viljanen on seurannut lähes kahdenkymmenen vuoden ajan. Tänä aikana Pakistanin rajan tuntumassa sijaitseva kylä on kokenut suuria mullistuksia. Vielä 1990-luvun alussa Ludiassa elettiin yksinkertaista elämää rajavyöhykkeen suojissa, kunnes vuonna 2001 aluetta riepotteli maanjäristys. Sen myötä kylään tuli tie, sähköt ja majojen katveessa pirisevät kännykät.

RAM RAM LUDIA rakentuu ilmentämään niitä tunnelmia ja kokemuksia, joita Magi Viljanen on kokenut Ludiassa. Eksoottisia paikkoja on kuvattu paljon, mutta on ainutlaatuista, että valokuvaaja on seurannut yhtä kylää näin kauan. Magi Viljasen läheinen suhde kylään ja pitkä aikaperspektiivi tekee näyttelystä ainutlaatuisen ja erittäin kiinnostavan.

Vaikka kylä ja sen ihmiset ovat mykistävän kauniita, eivät esteettisyys, esineet tai paikan eksoottisuus ole kuitenkaan pääosassa. Näyttely muodostuu valokuvista, installaatioista ja videoteoksista. Mukana on myös Magi Vilajsen ja Timo Elomaan tekemä dokumenttielokuva. Näyttelystä välittyy Ludian kylän sielu, ajan kulku sekä suuri muutos, jonka kyläläiset ovat joutuneet kohtaamaan. Se, mitä näemme Ludian kylälle tapahtuneen, kertoo kiteytetysti murroksesta myös omassa lähimenneisyydessämme.

Magi Viljanen

Magi Viljanen (s. 1962) on arvostettu valokuvataiteilija, joka on tunnettu omaperäisistä näyttelyistään ja riippumattomasta tavastaan työskennellä. Vaikka hänen työnsä ovat usein installaatioita, joista tunnelma ja kuvaajan omat kokemukset välittyvät voimakkaasti, hän pitää itseään pohjimmiltaan dokumentaristina. Magi Viljasta on kutsuttu myös kuvataiteen maailmankansalaiseksi,  hän ei ole karttanut vaikeitakaan aiheita. Hän on kuvannut mm. mielisairaaloissa ympäri maailmaa, lapsia nepalilaisessa vankilassa sekä afrikkalaisten kylien naisia. Hän lähestyy aina ihmisen kautta usein yhteiskunnallisesti kantaaottavia aiheitaan. Magi Viljasella onkin harvinainen kyky nähdä ja kuvata yhtäaikaa rohkean suorasti ja inhimillisesti kunnioittaen. 

Magi Viljasen aikaisempaan tuotantoon voit tutustua osoitteessa: HYPERLINK "http://magiviljanen.com"http://magiviljanen.com

Tervetuloa Kultuurien museoon!

Ystävällisin terveisin,

Eija-Maija Kotilainen
Museonjohtaja
puhelin: (09) 4050 9811
sähköposti: eija-maija.kotilainen@nba.fi

Magi Viljanen
Valokuvataiteilija
puhelin: 050–62 446
sähköposti: magi@tahtikuviot.fi

Näyttelyn lehdistökuvat: http://www.nba.fi/fi/ludia_kuvat
Tapahtumatiedot: http://www.nba.fi/fi/kumu_tapahtumat

KULTTUURIEN MUSEO
Tennispalatsi 2. krs, Eteläinen Rautatiekatu 8 / Salomonkatu 15, Helsinki
Avoinna ti-to 11–20, pe-su 11–18
Liput 6/4 €, alle 18-vuotiaat ilmaiseksi
Vapaa pääsy ti 17–20 
www.kulttuurienmuseo.fi